Klinča Sela

Klinča Sela je općina u Hrvatskoj, u Zagrebačkoj županiji. Zemljopis Općina Klinča Sela nalazi se dvadesetak kilometara jugozapadno od Zagreba. Smještena je na staroj karlovačkoj cesti tj. županijskoj cesti koja spaja Zagreb i Karlovac. Općina je smještena u Prigorju i proteže se od Okićkog gorja na svojoj sjevernoj strani do Pokuplja na svojoj južnoj strani. Sa zapadne strane nalazi se susjedna općina i grad Jastrebarsko koji je 10 km udaljen od centra općine Klinča Sela. Na svojoj sjevernoj i istočnoj strani graniči s općinom Samobor. Stanovništvo Pri popisu stanovništva iz 2021. godine općina Klinča Sela imala je 5044 stanovnika raspoređenih u 14 naselja: Beter – 163 Donja Purgarija – 124 Donja Zdenčina – 934 Goli Vrh – 270 Gonjeva – 42 Gornja Purgarija – 69 Gornja Zdenčina – 138 Klinča Sela – 1809 Kozlikovo – 130 Kupinec – 796 Novo Selo Okićko – 112 Poljanica Okićka – 5 Repišće – 351 Tržić – 101 Domaće stanovništvo koje je prevladavalo sve do 90-tih godina 20. stoljeća početkom Domovinskog rata i osamostaljenjem Republike Hrvatske u mjestu Klinča Sela izmiješano je s doseljenicima (dijelom prognanicima) iz raznih krajeva Hrvatske i Bosne i Hercegovine, dok su Zdenčina i Kupinec kao i okićka mjesta zadržala prijeratnu strukturu.[nedostaje izvor] Uprava Općina Klinča Sela na čelu s načelnikom općine i ostalim djelatnicima brine i o okolnim naseljima kao što su Zdenčina, Kupinec, Goli Vrh, Tržić, Novo Selo Okićko i druga. Povijest Stari grad Okić povijesno je sjedište Zrinskih i Frankopana. Gospodarstvo Većina stanovništva zaposlena je i radi u Zagrebu. Na lokalnoj razini uglavnom su prisutni manji poduzetnici i državne institucije. Poznate osobe Vladko Maček, političar, istaknuti vođa Hrvatske seljačke stranke iz prve polovice 20. stoljeća rođen je u naselju Kupinec koje se nalazi na području općine Klinča Sela. Spomenici i znamenitosti Rodna kuća Vladka Mačeka u Kupincu. Ruševine starog grada Okića s kojeg puca prekrasan pogled na Zagreb, Karlovac, Samobor, Jastrebarsko, Žumberak, Pokuplje, Turopolje, pa sve do Banovine i Korduna. Obrazovanje U Klinča Selima postoji osnovna škola. Prva škola datira još iz davne 1880. godine, a 1966. godine je sagrađena montažna škola sa dvoranom. 2016. godine u Klinča Selima se gradi nova škola po najmodernijim standardima. 2022. godine je pored škole sagrađena i velika dvorana sa tribinama. OŠ Klinča sela ima dvije područne škole: Kupinec i Repišće.[nedostaje izvor] Kultura U općini Klinča Sela djeluju KUD Klinča Sela, pjevačko društvo "Dr. Antun Radić" iz Okića,KUD "Seljačka sloga" iz Kupinca, Udruga za očuvanje prirode i kulturno-povijesne baštine Zdenčina 1562, Klinčaselske mažoretkinje i Udruga modnih dizajnera Zagrebačke županije. Klinčaselske mažoretkinje osnovane su početkom 2004. godine, broje preko 70 članica iz cijele općine Klinča Sela, razvrstane u 4 dobne kategorije: kadetkinje (8-10 god.), juniorke (11-13 god.) i seniorke (14-25 god.). Ostvarile su zapažene rezultate na državnim prvenstvuma, kao i zapažene javne nastupe. Pojavile su se u medijima više puta, uključujući lokalne novine i televiziju, pa čak i na naslovnici talijanskih novina "Il Vicenza". Održavaju prijateljske odnose s više klubova, a posebno s Klubom mažoretkinja Sesvećanke i Ninskim mažoretkinjama. Sudjelovale na Festivalu jednakih mogućnosti na Trgu bana Josipa Jelačića, a u planu su mnogi novi nastupi. Udruga modnih dizajnera Zagrebačke županije je neprofitna strukovna organizacija osnovana 5. svibnja 2005. godine i čine je modni dizajneri, modni ilustratori, dizajneri modnih dodataka, modni fotografi i grafičari, stilisti, umjetnici, studenti i apsolventi Tekstilno tehnološkog fakulteta u Zagrebu, Grafičkog fakulteta u Zagrebu i Akademije likovnih umjetnosti u Zagrebu. Sjedište Udruge je registrirano u mjestu Tržić u općini Klinča Sela. Udrugu čine obrazovani ljudi koji se bave tekstilnom industrijom, modom i umjetnošću. Povezuju na jednom mjestu sve grane modne kulture u svrhu razmjene informacija, kvalitete razvoja dizajna, stvaranja vizualnog identiteta, proizvoda, proizvodnje i plasmana proizvoda. Udruga osigurava i organizira projekte u kojima svakom članu daje priliku da doprinese realizaciji istoga, da se prezentira i razvija. Kroz Udrugu svaki pojedinac izgrađuje se kao kreativna osobnost koja svojim stvaralaštvom doprinosi kvaliteti ponude na tržištu. Udruga okuplja modne dizajnere s područja cijele Hrvatske, a djeluje na području Republike Hrvatske i šire. Udruga je poznata po mnogim projektima, a posebno je istaknuta manifestacija Sel'OMODe koja se tradicionalno organizira svake godine. Od 2005. – 2007. godine organizirana je manifestacija Mini Klinča Fashion Show u Društvenom domu KS. Tematski razrađene revije, izložbe, performansi, prezentacije i zabavni program za mještene su u predbožićno vrijeme pripremili članovi Udruge. Bogat program ispunjen modnim revijama etabliranih hrvatskih dizajnera i izložbe modnih ilustracija upotpunili su gosti manifestacije: Plesni klub Samobor, svjetski interpretator Elvisa Presleyja, Steve Morgans i drugi. Cjelokupno događanje je doprinosilo promociji općine na nacionalnoj razini jer sve aktivnosti su popratili mediji kao što su HRT, Večernji list, Slobodna Dalmacija, Vjesnik, Radio Jaska, Jaskanske novine itd. Šport Od sportskih društava ističe se nogometni klub NK Mladost Klinča Sela, NK Dinamo Okić Kozlikovo, NK Zdenčina Donja Zdenčina, MNK Goli Vrh, MNK Gornja Zdenčina, NK Kupinec. Župa Zagrebački nadbiskup Alojzije Stepinac utemeljuje 1945. župu u Klinča Selima, koja je oživotvorena tek 5. kolovoza 1961. dekretom njegova nasljednika Franje Šepera s imenom »Župa sv. Josipa Radnika, Klinča Sela – Pavučnjak«. Danas župa nosi naziv »Klinča Sela – Zdenčina« te pripada Svetonedjeljskom dekanatu i općini Jastrebarsko. Okićki župnik Josip Frkin kupuje u Klinča Selima zemljište s popratnim zgradama i slavi prvu misu 12. lipnja 1960. Nakon godina protivština komunističkih vlasti, župnik Antun Banić ishoduje 26. srpnja 1967. dozvolu za izgradnju crkve sv. Josipa radnika i župnoga stana. Crkva je izgrađena do 1972. zahvaljujući radu i darovima župljana te pomoći iz fonda pape Ivane XXIII. Zagrebački nadbiskup Franjo Kuharić posvećuje crkvu 7. listopada 1979. Izvori Vanjske poveznice Stranica općine Klinča Sela Službene stranice Udruge modnih dizajnera Zagrebačke županije Arhivirana inačica izvorne stranice od 22. svibnja 2018. (Wayback Machine)